  Анжелика Тихонова корреспондент Эстониысь Ӵыжы-выжы калыкъёслэн программазылэн кенешез урал кыл семьяе пырись калыкъёс пӧлын тодосъя коньдонкузьым (премия) басьтон понна вожвылъяськон ялӥз. Со сярысь «Фенно-угрия» огазеяськонлэн сайтаз ивортэмын. Премиез кык ӧръёсъя сётозы: - пӧртэм кылын гожтэм урал калыкъёслэсь литературазэс, кылзэс, историзэс, археологизэс, этнологизэс, фольклорзэс эскеронъёс; - урал калыкъёслэн кылъёсынызы гожтэм тодослэн котькыӵе удысъёсызъя эскеронъёс. Вожвылъяськонэ берло ньыль ар ӵоже (2015-2019 аръёсы) монографи, бичет яке кӧня ке ужъёс поттэм муртъёс пыриськыны быгато. Ужъёсты дунъясьёс пӧлы Ӵыжы-выжы калыкъёслэн программазылэн кенешезлэн ёзчиосыз но экспертъёс пыро. Котькуд коньдонкузьымлэн быдӟалаез 1 сюрс 250 евро. Премия басьтӥсьёс Ӵыжы-выжы калыкъёслэн нуналазы (коньывуонлэн куинетӥ кӧснуналаз) ялэмын луозы. Куриськонъёсты но ужъёсын лыдметъёсты 15-тӥ гудырикошконозь marika@fennougria.ee электрон почтае келяно. Куронъёсын рос-просгес тодматскыны татын луоз.  Тодэ вайытом, Удмуртиын улӥсьёс озьы ик финн-угор калыкъёслэн вӧсь интыосынызы туспуктэмъёсъя калыккуспо вожвылъяськонэ пыриськыны быгато.  Тегъёс: Дышетон Удмуртия Эстония удмуртъёс финн-угоркалыкъёс Тодос  